”Poliisilla on toimintapakko”, asiantuntija perusteli uusia välinehankintoja.

Poliisihallitus jatkaa poliisin varustelutason parantelua resurssien puitteissa.

Sisäministeri Maria Ohisalo ja media kuuntelivat maanantaina poliisin pitkää listausta rahaa vaativista kohteista.

Poliisi esitteli varustehankintojaan ja nykyään käytössä olevia välineitä.

Sisäministeri Maria Ohisalo (oik.) ja poliisiylijohtaja Seppo Kolehmainen kertoivat poliisin uhkakuvista Helsingissä maanantaina. SOLMU SALMINEN

Sisäministeri Maria Ohisalo (vihr) ja poliisihallitus pitivät maanantaina laajan tiedotustilaisuuden virkavaltaan kohdistuvista uhkakuvista.

Ministeri, poliisiylijohtaja Seppo Kolehmainen ja useat viranomaisasiantuntijat puhuivat lehdistölle muun muassa maalittamisesta ja aseellisen vastarinnan yleistymisestä. Tilaisuuden taustalla vaikutti muun muassa poliisin virkamieskunnalle tehty kysely, jossa peräti joka kolmas poliisi kertoi kokeneensa työurallaan maalittamista.

Operatiivisessa poliisityössä huolta herättää poliisin kokeman vastarinnan yleistyminen.

– Kansainvälinen, rajat ylittävä rikollisuus on yleistynyt, ja kynnys käyttää väkivaltaa poliisia kohtaan on muuttunut ajoittain matalammaksi. Julkisuudessa on paljon puhuttu, että poliisin on jatkossakin oltava viranomainen, johon luotetaan valtavan paljon tässä yhteiskunnassa, ministeri Ohisalo sanoi.

Ohisalon mukaan yhteiskunnan turvallisuuden parantamiseksi on tärkeää paitsi lisätä poliisin voimavaroja, myös kohdentaa niitä oikein. Ministeri nosti poliisihallitusta ponnekkaammin esiin ennalta ehkäisevän toiminnan. Lisäksi Ohisalo arvioi, että poliisikunnan entistä suurempi monimuotoisuus olisi omiaan lisäämään kansalaisten luottamusta ja yhteiskunnan turvallisuutta.

– Poliisiin tulisi saada laajemmin edustusta koko kansasta. Koulutuksen piiriin tulisi saada esimerkiksi enemmän maahanmuuttajataustaisia ihmisiä.

Poliisin nykyaikaisia luotisuojakypäriä. Kypärät maksavat noin 2 500 euroa kappale. Ne painavat useita kiloja ja vaativat kantajalta hyviä niskalihaksia. Kasvosuojus on yli sentin paksuista panssarilasia tai vastaavaa materiaalia. Kypärä kestää jopa kiväärikaliiperisen luodin iskun. SOLMU SALMINEN

Uhkatehtävät vaativat voimaa

Poliisiylijohtaja Kolehmainen jakoi ministerin huolen rikollisuuden koventumisesta. Kolehmaisen mukaan viimeaikaiset poliisien loukkaantumiset ovat herättäneet keskustelua yhteiskunnan turvallisuudesta ja poliisin palvelut ovat heikentyneet kokonaisuutena arvioiden – siitä huolimatta, että virkavallan resursseja on maltillisesti lisätty viime vuosina.

Luodinkestävä rynnäkkökilpi painaa muutaman kilon. SOLMU SALMINEN

– Kiireellisille tehtäville joudutaan yhä useammin menemään usean partion voimin. Poliisin kohtaama väkivalta on lisääntynyt niin, että se on kaksinkertainen tällä vuosituhannella, Kolehmainen arvioi.

Poliisijohtajat luettelivat tilaisuudessa pitkän listan erilaisia kehityskohteita, joihin viranomainen toivoisi lisää rahaa. Poliisit kärsivät liian suuresta työmäärästä, rikostutkinta sakkaa tutkijoiden liian suureen juttutaakkaan ja lisäksi maalittaminen heikentää poliisien työhyvinvointia.

Asianosaiset kertoivat, että ehdotus poliisien nimikylttien poistamiseksi haalareista on vireillä sisäministeriössä. Muutos olisi raju Suomen virkamieskunnassa, joka muutoin toimii liki yksinomaan julkisesti. Toisaalta jopa 13 prosenttia poliiseista on kertonut miettineensä uran vaihtoa maalittamisen vuoksi, mitä poliisihallitus pitää vakavana.

Poliisit eivät järin hanakasti vie maalitusasioitaan rikostutkintaan, koska esimerkiksi kunnianloukkaus on nykymuodossaan asianomistajarikos. Ministeriöt selvittävät, onko maalittaminen mahdollista lisätä uudeksi, syyttäjän ajettavaksi rangaistussäännökseksi rikoslaissa.

Juttu jatkuu kuvan jälkeen.

Jokaiselta partiolta edellytetään muun muassa viiltosuojaa tarjoavien suojaliivien käyttöä haalarien alla. Kuvassa näkyvät taktiset liivit puetaan haalarin päälle vaativassa tilanteessa. Luotisuojan lisäksi hartioita ja käsiä suojaa taipuvampi, ohuempi materiaali, joka ohuudestaan huolimatta varjelee myös ampuma-aseilta. Taktiset liivit painavat arviolta yli viisi kiloa. SOLMU SALMINEN

Kuvassa poliisin uusin versio projektiiliaseesta, jota voidaan tarvita joukonhallinnassa, esimerkiksi mielenosoituksissa. Poliisi kutsuu välinettä ”laukaisimeksi”. Aseella voidaan ampua projektiileja eli muoviammuksia, jotka aiheuttavat kipua ja esimerkiksi reisilihaksen lamautumisen oikein osuessaan. Iskuvoima vastaa pamppua. Kuvassa näkyvällä uudella versiolla voidaan lisäksi ampua tai suihkuttaa pippurikaasua, joka kuuluu poliisin lievempiin voimakeinoihin. SOLMU SALMINEN

”Ei ole muuta viranomaista”

Järjestäytynyt rikollisuus, Suomen laaja ampuma-asekanta ja poliisiväkivallan yleistyminen ovat ajaneet poliisin yhä monipuolistuviin varustehankintoihin. Varuste- ja työturvallisuushankinnoista vastaava poliisiylitarkastaja Mika Heinilä listasi tuoreimpia: poliisi on hankkinut pimeänäkölaitteita, lämpötähystimiä, luotisuojakypäriä ja taktisia liivejä.

– Poliisilla on toimintapakko. Meillä ei ole mitään muuta viranomaista hoitamaan näitä tehtäviä kuin poliisi, Heinilä selitti.

Poliisihallitus teki tilaisuudessa valinnan esitellä omaa kalustoaan julkisuudessa. Poliisi antoi esimerkiksi taktisia liivejä ja joukonhallintatarpeistoa median käsiteltäväksi ja kertoi suhteellisen avoimesti suojaustasostaan. Poliisihallitus korosti, että esiteltävä suojavälineistö ei muodosta virkavallan koko aseistus- ja suojaustasoa.